Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од Македонски центар за меѓународна соработка (МЦМС), поднесена против Министерството за социјална политика, демографија и млади, по предметот Барање за пристап до информации од јавен карактер, на 05.11.2024 година, го донесе следното

 **Р Е Ш Е Н И Е**

**СЕ ЗАПИРА** постапката по Жалбата изјавена од Македонски центар за меѓународна соработка (МЦМС), поднесена против Министерството за социјална политика, демографија и млади, заведена во Агенцијата под бр.08-305 на 31.10.2024 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

Македонски центар за меѓународна соработка (МЦМС), како што е наведено во Жалбата на 01.10.2024 година, поднел Барање за пристап до информации од јавен карактер до Министерството за социјална политика, демографија и млади, со кое побарал по е-маил да му се достави електронски запис во вид на Табела бр.1 (во word или excel документ) од следната информација:

„1.Поединечно доделени средства преку Министерството за труд и социјална политика до крајните корисници од буџетска ставка 463-Трансфери до невладини организации, во 2023 г. (Табела 1).

2. Поединечно доделени средства преку Министерството за труд и социјална политика до крајните корисници – невладини организации од друга буџетска ставка (различна од 463 – Трансфери до невладини организации), во 2023 г. (по примерот на Табела 1).

3. Поединечно доделени средства преку Министерството за труд и социјална политика до крајни корисници лиценцирани даватели на социјални услуги – трансфери за даватели на социјални услуги за 2023 г. (по примерот на Табела 1). “

Постапувајќи по ова Барање, Имателот на информации на Барателот преку електронска пошта му доставил Одговор на барање.

Незадоволен од добиениот одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-305 на 31.10.2024 година.

 Агенцијата со електронски допис бр.08-305 од 31.10.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Барателот на информации на 05.11.2024 година до Агенцијата достави е-маил заведен под бр.08-305, со кој ја извести Агенцијата дека: “... добивме одговор од Министерството за социјална политика, демографија ... Ве замолуваме да ја стопирате жалбената постапка ...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**